Marriana Booyens verkies dat ons die onderhoud in haar kamer voer. Dis waarom ons op ’n Vrydagmiddag soos twee maats ná skool met gekruiste bene op haar bed sit met tee en koekies. Haar kamer, in ’n huis op Stellenbosch,wat sy met ’n surfer deel, is ook haar studio. Skuins oor die bed staan haar esel. Agter die esel, in die hoekie, staan twaalf helderkleurige voltooide skilderye. Twaalf Nederlandse gedigte is teen die muur geplak, ook ’n paar swart-en-wit foto’s. Op een van die foto’s staan die Belgiese sanger Stef Bos met oorfone op.